<classify> KUTOKA zama za wananchi wake kuokota dhahabu na kuiuza kiholela, kufungua masoko ya uhakika na ya mfano kwa nchi za Afrika Mashariki na Kati, mkoa wa Geita sasa uko mbioni kufanya mageuzi mengine kwa kuwa eneo la pili Afrika lenye mitambo ya kisasa zaidi ya usafirishaji dhahabu. Safari hiyo ya mageuzi ilianza juzi jioni baada ya Mkuu wa Mkoa wa Geita, Robert Gabriel kuweka jiwe la msingi la mradi wa usafishaji dhahabu wa Kampuni ya Geita Gold Refinery Limited GGR kwenye eneo la uwekezaji lililopo Bombambili, nje kidogo ya mji wa Geita. Katika hafla hiyo, Mkuu wa Mkoa aliipongeza kampuni hiyo inayomilikiwa na wawekezaji Watanzania kwa kuitikia kwa vitendo sera ya ujenzi wa viwanda inayosimamiwa vyema na Serikali inayoongozwa na Dk John Magufuli. Ujio wa mradi huo unaojengwa katika eneo la ekari nane, utaufanya Mkoa wa Geita kuwa na viwanda 34 vya uchenjuaji madini, vingi vikiwa vidogo na vya kati, lakini cha GGR kikitarajiwa kuwa cha kwanza cha aina yake Afrika Mashariki na Kati, lakini cha pili cha aina hiyo barani Afrika, cha kwanza kikiwa nchini Afrika Kusini. Akizungumza wakati wa hafla hiyo, mmoja wa Wakurugenzi, Sarah Masasi ambaye kampuni yake ilipewa leseni ya kusafisha dhahabu ambayo ni tayari kwa matumizi RFL 0012019 na Wizara ya Madini kupitia Tume ya Madini Julai 16, mwaka huu, alisema GGR itakuwa na uwezo wa kusafisha dhahabu inayofikia tani 100 kwa mwaka yenye ubora wa juu kabisa wa asilimia 99.99. Mbali ya kuongeza mapato ya serikali, kufunguliwa kwa kiwanda hicho kinachotarajiwa kujengwa usiku na mchana kwa kutumia mabilioni ya pesa, kinatarajiwa pia kitaongeza nafasi za ajira na kukuza teknolojia ya kisasa itakayoongezea thamani ya madini ya dhahabu na kuongeza faida yake kwa taifa.Aidha, kwa mujibu wa mwekezaji ambaye pia ni miongoni mwa washiriki wa maonesho hayo ya wiki moja yaliyozinduliwa mwishoni mwa wiki na Waziri Mkuu, Kassim Majaliwa, kiwanda kitakuwa na uwezo wa kuzalisha dhahabu ya madaraja ya juu inayotambuliwa kimataifa ya miche ya dhahabu ya kilo moja moja na ya aunzi 400. Mradi wa GGR ni mmoja kati ya miwili mikubwa iliyopata leseni ya Serikali ya kuanzisha viwanda vikubwa vya uchenjuaji madini nchini, kingine kikijengwa mkoani Dodoma.  <topic>: kitaifa 